text: Sønderjylland er bedre end Sunny Beach
  17 april 2014 kl. 15.37
  Otte unge fyre har skiftet eksotiske rejsemål ud med SU-venlige, sønderjyske cykelstier.
  Der er ikke 30 grader i skyggen. Og ferietøjet er nødt til at være varmere end badebukser. Men det betyder ikke så meget, imens otte unge fyre træder igennem for at nå det meste af Sønderjylland rundt på fem dage.
  - Vi ville gerne lave noget sammen, men vi vidste godt, at det ikke var penge, der var flest af, fortæller Emil Toft til TV SYD under en pause på cykelturen.
  Derfor er han og de gamle gymnasievenner fra Vejle trukket i cykelshorts, blazerjakker og butterflies for at holde ikke bare formen, men også venskaberne ved lige:
  - Når man stopper med at se hinanden på daglig basis kan man godt blive lidt fjerne fra hinanden, mener Emil.
  De otte fyre, der i dag studerer i Aarhus og København, er de seneste par år trådt igennem 20 jyske og fynske byer.
  - Jeg får det ud af det, at jeg får set drengene, siger Emil, der mener, at cykelturen er en tradition, som gymnasievennerne bliver ved med at holde fast i.
  I aftenens udsendelse cykler gymnasievennerne fra Aabenraa til Sønderborg. Inden påsken slutter, fortsætter touren til Flensborg, Tønder og Esbjerg.
  